El cinema Tívoli programa ‘Marco’, ‘Harold y el lápiz mágico’ i ‘Terrifier 3’, en l’equador de novembre
2025-07-24

El cinema Tívoli de Burjassot segueix endavant amb la programació de novembre i per a l’equador del mes presenta una cartellera que començarà el 14 de novembre amb Marco i el retorn del projecte Viridiana. La programació es completarà amb Harold y el lápiz mágico, com a proposta de cinema familiar i amb una de por, Terrifier 3. Les entrades per a gaudir de les estrenes més recents a Burjassot tenen un preu únic de 4 euros i es poden adquirir, telemàticament, en la pàgina web del cinema Tívoli i, en la taquilla, des de mitja hora abans de l’inici de cada projecció.

El Projecte Viridiana torna a Burjassot dijous que ve 14 de novembre, a les 19.30 h, amb la projecció de Marco, la nova pel·lícula del duo format per Aitor Arregi i Jon Garaño (La trinchera infinita, Handia). Garaño, un dels directors, mantindrà un col·loqui en línia en finalitzar la projecció amb el públic, com és habitual en el Projecte Viridiana. La pel·lícula també es projectarà en el Tívoli el divendres 15, a les 20.15 h i el dissabte 16 i el diumenge 17 de novembre, a les 19.30 h.

Aquest thriller autobiogràfic retrata les contradiccions d’Enric Marco Batlle, home que va fer creure que havia estat empresonat en un camp de concentració i que va presidir l’Associació Espanyola de Víctimes de l’Holocaust. Eduard Fernández encarna, amb mestratge, a aquest deportat que mai va existir, un home que durant anys va ser capaç de mantindre, davant l’opinió pública i la seua pròpia família, una mentida difícil d’imaginar: que havia sigut presoner en un camp de concentració nazi. Carismàtic i convincent, Marco va arribar a presidir l’Associació Espanyola de Víctimes de l’Holocaust, on es va convertir en una figura destacada i admirada per la seua suposada valentia i sofriment. Fins que un dia un historiador descobreix que el seu relat és completament fals.

Com a proposta de cinema familiar, arriba al Tívoli Harold y el lápiz mágico, pel·lícula d’animació que es projectarà el divendres 15, a les 18 h; el dissabte 16, a les 17 h i el diumenge 17 de novembre, a les 16. 30 h. La pel·lícula, adaptació del famós llibre sobre psicologia infantil, Harold y el lápiz morado, de Crockett Johnson, és un viatge a través del concepte de realitat comptat des de la innocència d’un conte, amb un xiquet i un llapis com a protagonistes. Harold és un xiquet que decideix fer una passejada sota la llum de la lluna. Allò especial d’aquesta història és que res existeix, la vida d’Harold és una pàgina en blanc que ell mateix va emplenant amb un llapis morat amb la capacitat de convertir en realitat tot el que es dibuixe amb la seua tinta. Des d’un arbre custodiat per un drac, un oceà amb el seu veler i fins a un viatge amb globus per uns pujols que el precipitaran a un buit ple de finestres.

La cartellera del cap de setmana es completa amb Terrifier 3, tercer lliurament d’aquesta saga de terror dirigida per Damien Leone que es projectarà el divendres 15 i el dissabte 16 de novembre, a les 22.30 h. En aquesta nova història, no recomanada per a menors de 16 anys, torna el sinistre i sanguinari assassí mut Art the Clown, després de tractar d’acabar per tots els mitjans amb la vida de Sienna i el seu germà Jonathan durant una moguda nit the Halloween. Segons el propi director, es tracta del lliurament més sagnant de totes les que ha filmat fins al moment en la seua carrera.